На основу Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе ("Сл. гласник РС", број 105/2016 и 112/2017), Одлуке о расписивању конкурса за финансирање и суфинансирање пројеката у култури који својим квалитетом доприносе развоју и презентацији уметности и културе у граду Крушевцу за 2021. годину II бр. 022-1/2021 од 12.01.2021. године, Градоначелник града Крушевца дана 13.01.2021. године расписује

К О Н К У Р С

ЗА ФИНАНСИРАЊЕ И СУФИНАНСИРАЊЕ ПРОЈЕКАТА У КУЛТУРИ КОЈИ СВОЈИМ КВАЛИТЕТОМ ДОПРИНОСЕ РАЗВОЈУ И ПРЕЗЕНТАЦИЈИ УМЕТНОСТИ И КУЛТУРЕ У ГРАДУ КРУШЕВЦУ ЗА 2021. ГОДИНУ
Расписује се Јавни конкурс за финансирање и суфинансирање пројеката у култури који својим квалитетом доприносе развоју и презентацији уметности и културе у граду Крушевцу за 2021. годину из буџета града Крушевца за следеће области:
1. књижевност (стваралаштво, преводилаштво);
2. музика (стваралаштво, продукција, интерпретација);

3. ликовне, примењене, визуелне уметности, дизајн и архитектура;

4. позоришна уметност (стваралаштво, продукција и интерпретација);

5. уметничка игра – класичан балет, народна игра, савремена игра (стваралаштво, продукција и интерпретација);

6. филмска уметност и остало аудио - визуелно стваралаштво;

7. манифестације везане за филмску уметност и остало аудио – визуелно стваралаштво;

8. дигитално стваралаштво и мултимедији;

9. остала извођења културних програма и културних садржаја (мјузикл, циркус, пантомима, улична уметност и сл.);

10. откривање, прикупљање, истраживање, документовање, проучавање, вредновање, заштита, очување, представљање, интерпретација, коришћење и управљање културним наслеђем);
11. библиотечко - информационе делатности;

12. научно истраживачке и едукативне делатности у култури;

13. менаџмент у култури.
За реализацију пројеката по овом Конкурсу планирана су средства Одлуком о буџету града Крушевца за 2021. годину у износу од 4.000.000,00 динара.

Пројекат мора бити у целини реализован најкасније до 31.12.2021. године.

Право учешћа на конкурсу имају установе, уметничка и друга удружења регистрована за обављање делатности културе, појединци (уметници, сарадници, односно стручњаци у култури), као и други субјекти у култури, осим установа културе чији је оснивач Република Србија, аутономна покрајина или јединица локалне самоуправе, који се финансирају сходно члану 74. Закона о култури и не могу учествовати на конкурсима које расписују њихови оснивачи.
Образац пријаве на Конкурс и остала пратећа документација везана за аплицирање биће доступни на званичној презентацији града Крушевца (www.krusevac.rs).

Образац пријаве на Конкурс са одговарајућом документацијом подноси се Комисији за избор пројеката у култури у затвореној коверти са назнаком: "Пријава на конкурс за избор пројеката у култури" - не отварати - препорученом поштом на адресу: Градска управа, Комисија за избор пројеката у култури, ул. Газиместанска  бр. 1, 37000 Крушевац или предајом на писарници Градске управе (канцеларија бр. 31).
Образац пријаве на Конкурс доставља се у штампаном облику оверен од стране овлашћеног подносиоца, док се пратећа документација доставља у једном примерку (може и фотокопија).
Сву документацију - образац пријаве и осталу пратећу документацију обавезно доставити и у електронском облику, на ЦД-у или ДВД-у, у Adobe Acrobat-овом формату (.pdf).
          Рок за подношење пријава je 30 дана од дана објављивања конкурса у листу "Град", односно од 15.01.2021. године до 15.02.2021. године.
Критеријуми на основу којих ће се оцењивати пројекти су:

1. усклађеност пројекта са општим интересом у култури и циљевима и приоритетима конкурса;
2. квалитет и садржајна иновативност пројекта;

3. капацитети потребни за реализацију пројекта и то:

- стручни, односно уметнички капацитети

- неопходни ресурси

4. финансијски план – разрађеност, усклађеност са планом активности пројекта, економичност и укљученост више извора финансирања;

5. степен утицаја пројекта на квалитет културног живота заједнице.
Пријаве на конкурс подносе се на посебном пријавном обрасцу који је саставни део конкурсне документације, а који се објављује на званичној интернет страници органа који расписује конкурс.

Под потпуном пријавом подразумева се:

1. уредно попуњен и оверен образац пријаве;

2. детаљни опис пројекта;

3. детаљно разрађен буџет пројекта;

4.подаци о стручним, односно уметничким капацитетима подносиоца, односно реализатора пројекта.

Непотпуне и неблаговремене пријаве, као и пријаве које нису у складу са условима јавног конкурса не разматрају се.
       
Комисија задржава право да апликанту предложи измену и/или допуну пројекта како у наративном тако и у финансијском плану, као и да предложи Градоначелнику финансирање или суфинансирање пројекта у целини или у једном његовом делу.

      
Такође, Комисија задржава право да апликантима предложи умрежавање пројеката или обједињавање више апликација у једну.

      
Комисија за избор пројеката у култури по завршетку Конкурса доноси Одлуку о избору пројеката у складу са Уредбом о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе и предлаже Градоначелнику доношење Решења о избору пројеката који ће се финансирати или суфинансирати из буџета града Крушевца.

         Решење Градоначелника о избору пројеката који се финансирају или суфинансирају из буџета града Крушевца биће објављено на званичној интернет презентацији града Крушевца (www.krusevac.rs).
          Контакт особа у вези Конкурса je Горан Васић, Народни музеј Крушевац, 037/418-540.
           II Број 022-4/2021                     ГРАДОНАЧЕЛНИК  ГРАДА КРУШЕВЦА
                                                                                      Јасмина Палуровић с.р. 
